Document ID: 32005D0382

KOMISIJAS LĒMUMS
(2005. gada 18. maijs),
ar ko apstiprina metodes cūku liemeņu klasificēšanai Ungārijā
(izziņots ar dokumenta numuru K(2005) 1448)
(Autentisks ir tikai teksts ungāru valodā)
(2005/382/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1984. gada 13. novembra Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai (1), un jo īpaši tās 5. panta 2. punktu,
tā kā:
(1)
Regulas (EEK) Nr. 3220/84 2. panta 3. punktā paredzēts, ka cūku liemeņus klasificē, nosakot liesās gaļas saturu saskaņā ar statistiski pierādītām novērtējuma metodēm, kuru pamatā ir cūkas liemeņa vienas vai vairāku anatomisko daļu fiziska novērtēšana. Klasificēšanas metodes apstiprina, ja to novērtējums atbilst statistiskās kļūdas maksimālajai pielaidei. Pielaide tika definēta 3. pantā Komisijas 1985. gada 24. oktobra Regulā (EEK) Nr. 2967/85, ar ko nosaka sīki izstrādātus noteikumus par Kopienas mēroga piemērošanu cūku liemeņu klasificēšanai (2).
(2)
Ungārijas valdība ir pieprasījusi, lai Komisija apstiprinātu četras metodes cūku liemeņu klasificēšanai, un ir iesniegusi rezultātus secēšanas izmēģinājumam, kas veikts pirms pievienošanās ES, iesniedzot to kā Regulas (EEK) Nr. 2967/85 3. pantā paredzētā protokola 2. daļu.
(3)
Izvērtējot šo pieprasījumu, tika secināts, ka nosacījumi šīs klasificēšanas metodes apstiprināšanai ir izpildīti.
(4)
Regulas (EEK) Nr. 3220/84 2. pantā noteikts, ka dalībvalstis ir tiesīgas noteikt atšķirīgu cūku liemeņu noformējumu, kas atšķiras no minētajā pantā definētā standarta noformējuma, ja komercdarbības prakse vai tehniskās prasības pieļauj šādu atkāpi.
(5)
Tradicionālais liemeņu noformējums Ungārijā un attiecīgi no tā izrietošā tirdzniecības prakse paredz, ka no liemeņiem neatdala nieru taukus un diafragmu. Tas jāņem vērā, koriģējot standarta noformējumam noteikto svaru.
(6)
Aparātu vai klasificēšanas metožu izmaiņas var apstiprināt tikai ar jaunu Komisijas lēmumu, ko pieņem, pamatojoties uz iepriekšējo pieredzi. Tādēļ pašreizējo apstiprinājumu var atcelt.
(7)
Šajā lēmumā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar Regulu (EEK) Nr. 3220/84 cūku liemeņu klasificēšanai Ungārijā ir atļauts izmantot šādas metodes:
a)
aparāts ar nosaukumu Fat-O-Meater FOM S70 un Fat-O-Meater FOM S71 un ar to saistītās novērtējuma metodes, kuru sīks apraksts ir sniegts pielikuma 1. daļā;
b)
aparāts ar nosaukumu Uni-Fat-O-Meater FOM S89 (UNIFOM) un ar to saistītās novērtējuma metodes, kuru sīks apraksts ir sniegts pielikuma 2. daļā;
c)
aparāts ar nosaukumu Ultra FOM 200 un ar to saistītās novērtējuma metodes, kuru sīks apraksts ir sniegts pielikuma 3. daļā;
d)
aparāts ar nosaukumu Fully automatic ultrasonic carcase grading (AUTOFOM) un ar to saistītās novērtējuma metodes, kuru sīks apraksts ir sniegts pielikuma 4. daļā.
Attiecībā uz aparātu Ultra FOM 200, kas minēts pirmās daļas c) punktā, ir noteikts, ka pēc mērījumu procedūras pabeigšanas ir jābūt iespējai uz liemeņa konstatēt, ka aparāts mērījuma vietā ir noteicis SZ1 un SZ2 mērījuma vērtības, kas paredzētas pielikuma 3. daļas 3. punktā. Mērījuma vietas atbilstošs marķējums jāveic mērījumu procedūras laikā.
2. pants
Neatkarīgi no standarta noformējuma, kas minēts Regulas (EEK) Nr. 3220/84 2. panta 1. punktā, nieru tauki un diafragma nav jāatdala no cūkas liemeņa pirms svēršanas un klasificēšanas. Lai izveidotu salīdzināmu cūku liemeņu klasifikācijas sistēmu, reģistrēto silta liemeņa svaru samazina:
a)
diafragmai par 0,35 %;
b)
nieru taukiem par 1,68 %.
3. pants
Aparāta vai novērtējuma metodes izmaiņas nav atļautas.
4. pants
Šis lēmums ir adresēts Ungārijas Republikai.
Briselē, 2005. gada 18. maijā

Labels: 7
18
17
6